ነፍሰ ጡር እናቶች አስፈላጊውን ጥንቃቄ በማድረግ በጤና ተቋም ሊወልዱ ይገባል
አዲስ አበባ:- ነፍሰ ጡር እናቶች በጤና ተቋም የሚያደርጉትን ክትትል ማቋረጥ እንደሌለባቸውና በጤና ተቋማት ሊወልዱ እንደሚገባ የጤና ሚኒስቴር አሳሰበ። 
በሚኒስቴር መስሪያ ቤቱ የእናቶችና የህጻናት ጤና እንዲሁም የስርዓተ ምግብ ዳይሬክተር ዶክተር መሰረት ዘላለም በተለይ ለአዲስ ዘመን ጋዜጣ እንደገለጹት፤ ነፍሰ ጡር እናቶች ለኮሮና ቫይረስ ተጋላጭ እንሆናለን በሚል ስጋት በጤና ተቋማት የሚያደርጉትን ክትትል ሳያቋርጡ፤ የባለሙያዎችን ምክር በመቀበል ጥንቃቄ በማድረግና የጤና ክትትላቸውን በማከናወን በጤና ተቋም ሊወልዱ ይገባል። 
እ.አ.አ በ2016 በወጣው የስነ ህዝብና የጤና ዳሰሳ ጥናት መሰረት የእናቶችን ሞት 72 በመቶ መቀነስ መቻሉን ዶክተር መሰረት ጠቅሰው፤ ለሶስት አስርተ ዓመታት በእናቶችና የህጻናት ጤና ላይ በሰፊው እንደ አገር በተሰራው ስራ፤ በየዓመቱ ከመቶ ሺ በህይወት ከሚወለዱ ጨቅላ ህጻናት ውስጥ በህይወት ማዳን ከሚቻለው አንድ ሺ 250 እናቶች ይሞቱ ከነበረው ወደ 412 የእናቶች ሞት ዝቅ በማድረግ 72 በመቶ መቀነስ ተችሏል ብለዋል። 
ዶክተር መሰረት እ.አ.አ በ2017/18 የዓለም የጤና ድርጅት ከሌሎቹ ከተባበሩት መንግስታት ድርጅቶች ጋር በጋራ ያወጣውን መረጃ ዋቢ በማድረግ እንደገለጹት፤ በአገሪቱ በህይወት ከሚወለዱ ጨቅላ ህጻናት ውስጥ ይሞቱ ከነበረው 412 እናቶች ወደ 353 ዝቅ ማድረግ መቻሉን አስረድተዋል። 
እንዲሁም ባለፉት ሶስት አስርተ ዓመታት በእናቶችና የህጻናት ጤና ላይ በተሰራው ሰፊ ስራ ከሶስት ነጥብ ሁለት ሚሊዮን ነፍሰ ጡር እናቶች ውስጥ 49 በመቶ የሚሆኑት በጤና ተቋም እየወለዱ እንደሚገኙ ዶክተር መሰረት ተናግረዋል። 
ዶክተር መሰረት እናቶች ለኮሮና ቫይረስ ተጋላጭ እንሆናለን በሚል ስጋት በጤና ተቋም የሚያደርጉትን ክትትል አቋርጠው በቤት ውስጥ የሚወልዱ ከሆነ፤ ባለፉት ሶስት አስርተ ዓመታት በእናቶችና የህጻናት ጤና ላይ በተሰራው ሰፊ ስራ እንደአገር የመጡ ለውጦች ወደ ኋላ ከመመለሳቸው ባለፈ አያሌ ቁጥር ያላቸው እናቶችና ህጻናት አደጋ ላይ ሊወድቁ እንደሚችሉ ጠቁመዋል። 
ዶክተር መሰረት አያይዘውም የእናቶች ሞት ቤተሰብን ለከፋ ማህበራዊና ኢኮኖሚያዊ ቀውስ ስለሚዳርግ አስፈላጊውን ጥንቃቄ በማድረግ በጤና ተቋም ሊወልዱ እንደሚገባ አሳስበዋል። 
ዶክተር መሰረት ኮቪድ-19 ወረርሽኝን ከመዋጋት ጎን ለጎን በማንኛውም አጋጣሚና ሁኔታ ሊዘነጉ የማይገባቸውና በትኩረት ከሚሰሩ የጤና አገልግሎቶች ውስጥ የእናቶችና የህጻናት ጤና፣ የስነ ተዋልዶ፣ የስርዓተ ምግብና ክትባት ይደር የማይባሉ የጤና አገልግሎት የሚያስፈልጋቸው በመሆኑ፤ እነዚህን የጤና አገልግሎቶች በምን መልኩ ህብረተሰቡ ማግኘት እንዳለበትና ተቋማቱም መስጠት እንዳለባቸው ሚኒስቴሩ የአተገባበር መመሪያ አዘጋጅቶ ለክልሎችና ለጤና ተቋማት ተደራሽ ማድረጉን ገልጸዋል። 
ዶክተር መሰረት በመመሪያው መሰረት የጤና ተቋማቱ አገልግሎቱን ለህብረተሰቡ እየሰጡ እንዳሉ ገልጸው፤ የጤና ተቋማቱም እነዚህን አገልግሎቶች በምን መልኩ እየሰጡ እንደሚገኙ በየጊዜው ግምገማና ክትትል እንደሚደረግ ተናግረዋል። 
ዶክተር መሰረት የጤና አገልግሎቶች ፈልገው ወደ ጤና ተቋም የሚሄዱ የማህበረሰብ ክፍሎች አስፈላጊውን ጥንቃቄ በማድረግ አገልግሎቱን እንደሚያገኙ ጠቁመው፤ ክትባትና ተከታታይ መድኃኒት የሚወስዱ ህጻናት ወላጆች ወይም አሳዳጊዎች የህጻናቱ ክትባትና መድኃኒት እንዳይቋረጥ ከመቼውም ጊዜ በላይ ኃላፊነታቸውን እንዲወጡ ጥሪ አቅርበዋል። 
ዶክተር መሰረት ማህበረሰቡ ማንኛውንም የጤና አገልግሎት ለማግኘት ወደ ጤና ተቋም ሲያመራ ሰብሰብ ብሎ ወይም ታጅቦ የመሄዱን ባህል ገታ በማድረግ አካላዊ ርቀቱን በመጠበቅ እራሱንም ቤተሰቡንም ከወረርሽኙ መታደግ ስለሚጠበቅበት፤ ማህበረሰቡ ለወሊድም ሆነ ለሌሎች የጤና አገልግሎቶች ወደ ጤና ተቋም ሲያቀና አንድ አስታማሚ ወይም ደጋፊ ብቻ ይዞ መሄድ እንደሚገባ አሳስበዋል።
አዲስ ዘመን ሰኔ 3/2012
ሶሎሞን በየነ